L-attur Amerikan Robin Williams instab mejjet f’appartament f’Kalifornja, f’dak li jidher li hu suwiċidju. Williams kellu 63 sena. Skont il-Pulizija, Williams kien dikjarat mejjet fid-dar tiegħu ftit wara li uffiċjali waslu fuq il-post wara li rċevew telefonata ta’ emerġenza għall-ħabta ta’ 12.00 p.m. ħin lokali. Williams jibqa’ magħruf għal films li ħadem fosthom Good Morning Vietnam, Dead Poets Society u Good Will Hunting. F’Malta Robin Williams jibqa’ mfakkar ukoll għall-film ‘Popeye’ li kien ħadem fl-1980. Is-set ta’ dan il-film mhux talli baqa’ jeżisti iżda talli tul is-snin sar fost l- attrazzjonijiet turistiċi tal-gżejjer Maltin. Kien irrapurtat li dan l-aħħar, Williams kien qed ibati minn dipressjoni qawwija. Fil-passat, huwa kemm il-darba anke iċċajta dwar il-ġlieda tiegħu kontra l-alkoħol u d-drogi. Skont il-pulizija, huwa suspettat li Williams wettaq suwiċidju billi ċaħħad lil ġismu minn nuqqas ta’ ossiġnu, iżda trid issir l-investigazzjoni kollha qabel dan ikun konfermat.